TV2 Nord har ansat medieredaktør Anne Christensen samt politisk redaktør og redaktionschef Anders Leonhard Jensen i to nyoprettede stillinger som redaktionschefer på TV2 Nord. 39-årige Anne Christensen er rekrutteret internt på TV2 Nord, hvor hun har været ansat i snart 10 år. Hun har gennem årene beskæftiget sig med en lang række funktioner i mediehuset, blandt andet reporter og livereporter, ligesom hun gennem årene er blevet et af mediehusets kendte ansigter på værtsposten. De senere år er Anne Christensen gledet over i en mere ledende rolle og er i dag en af TV2 Nords medieredaktører. I den funktion står hun på dagen i spidsen for de journalistiske historier, som TV2 Nord vælger at kaste sig over, ligesom hun har det overordnede ansvar for, hvordan nyhedsdøgnets historier bliver udfoldet på de forskellige platforme, hvor TV2 Nord udgiver indhold til nordjyderne. Før Anne Christensen kom til TV2 Nord har hun blandt andet arbejdet som journalist på TV2 Nyhederne og på TV2 News. En nordjyde vender hjem 30-årige Anders Leonhard Jensen kommer til TV2 Nord fra en stilling som politisk redaktør og redaktionschef på B.T. i København. Flytningen til det nordjyske er på ingen måde uvant for den nye redaktionschef. Han flytter nemlig hjem, idet han oprindeligt kommer fra Tranum-området. Anders Leonhard Jensen har arbejdet godt to år på B.T. Først som politisk reporter under daværende politiske redaktør Henrik Qvortrup. Da Qvortrup sidste år blev ny chefredaktør på Ekstra Bladet, tog Anders Leonhard Jensen over efter ham på posten som politisk redaktør og blev samtidig redaktionschef. Udover arbejdet med politisk journalistik, analyser og ledere har Anders Leonhard Jensen erfaring som såkaldt in-chef på B.T., hvilket vil sige bladets chef på dagen. Før B.T. arbejdede Anders Leonhard Jensen flere år på Jyllands-Posten, først som journalistpraktikant på Finans og siden som fastansat erhvervsreporter samme sted. Fortsat fokus på levende billeder - Det er en stor fornøjelse for os at kunne byde Anne Christensen og Anders Leonhard Jensen velkommen i de nyoprettede stillinger som redaktionschefer, siger TV2 Nords administrerende direktør Mikael Justesen. - De både vil og kan være med til at lede TV2 Nord ind i fremtiden, hvor vi vil knokle på for at levere nyheder og andet godt og relevant indhold om nordjyderne til nordjyderne, tilføjer Mikael Justesen. Han forklarer, at det fortsat skal ske med udgangspunkt i de levende billeder, som har været husets speciale siden starten for over 30 år siden. - Vi skal vise vejen Nordjyderne bruger nyheder og journalistisk på andre tider af døgnet og på andre platforme end tidligere. - Den udvikling skal vi ikke blot følge med i. Vi skal vise vejen, så vi sikrer nordjyderne journalistik i høj kvalitet på den måde, de vil have det, når de vil have det, og på de platforme, de vil have det. Det skal Anne Christensen og Anders Leonhard Jensen være med til at sikre, siger Mikael Justesen. De to nye redaktionschefer blive en del af ledelsen på TV2 Nord og vil i det daglige referere fagligt til TV2 Nords chefredaktion, som udover adm. direktør Mikael Justesen består af chefredaktør med særligt ansvar for indhold Ingrid Buch og chefredaktør med særligt ansvar for HR og Strategi Tino Pedersen.

Opsummering:
B.T.s politiske redaktør og redaktionschef Anders Leonhard Jensen og TV2 Nords egen medieredaktør og vært Anne Christensen får nye udfordringer.